Diari Oficial de la Generalitat Valenciana


Sumari del DOGV 2889, del 13-12-1996 (1996/905006)

Resolució de 18 de novembre de 1996 del president de l'Institut de la Mitjana i Petita Indústria de la Generalitat Valenciana (IMPIVA) i conseller d'Indústria i Comerç, per la qual són convoctas els Premis Nova 1997.
------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/11/18/(1)/dof/vci/html**

### Dades del document

Número de DOGV
:   2889

Data del DOGV
:   13-12-1996

Secció del DOGV
:   I. DISPOSICIONS GENERALS

Número del document
:   1996/905006


Data del document
:   18-11-1996

Organisme emissor


Tipus de document
:   Resolució

Descriptors 

:   * petita i mitjana empresa
    * empresa
    * innovació
    * estructura industrial
    * distinció honorífica
    * premi cultural

Resolució de 18 de novembre de 1996 del president de l'Institut de la Mitjana i Petita Indústria de la Generalitat Valenciana (IMPIVA) i conseller d'Indústria i Comerç, per la qual són convoctas els Premis Nova 1997.   
La Generalitat Valenciana considera d'especial interès prestigiar les empreses valencianes que, actuant com a promotores de la indústria i del comerç de la Comunitat Valenciana, han destacat en el desenvolupament de tecnologia, qualitat total, internacionalització i gestió empresarial.  
Per això, i de conformitat amb les atribucions que em confereix l'article 6.2.i) del Decret 29/1994, de 8 de febrer, del Govern Valencià, pel qual s'aprova el Reglament de l'IMPIVA, resolc:  
Primer  
Es convoca la concessió dels Premis Nova 1997 i s'aproven les bases de la convocatòria que s'inclouen com a annex d'aquesta resolució.  
Segon  
L'import dels premis que es concediran per aquesta resolució, la quantitat global màxima dels quals és de catorze milions (75.245.863) de pessetes, serà satisfet a càrrec de la dotació que per a aquesta finalitat es consigne en el pressupost de l'IMPIVA per a 1997.  
Tercer  
Es faculta el director general de l'IMPIVA perquè dicte les resolucions necessàries que exigisquen el desenvolupament, l'eficàcia i l'execució d'aquesta resolució.  
València, 18 de novembre de 1996.- El conseller d'Indústria i Comerç i president de l'IMPIVA: Diego Such Pérez.  
Premis Nova, premis de l'empresa valenciana  
Bases de la convocatòria  
Finalitat del premis  
Els Premis Nova són un reconeixement a les empreses que, mitjançant una estratègia d'innovació tecnològica, la millora de la qualitat dels productes per mitjà de les tècniques de disseny i l'optimació dels sistemes de gestió i la presència activa en mercats internacionals, mostren una especial rellevància i, per aquesta raó, exercisquen de promotores de la indústria i el comerç de la Comunitat Valenciana.  
El seu objectiu és prestigiar les empreses valencianes que han destacat en la pràctica quotidiana amb la intenció de mostrar-les com a exemple visible de formes d'actuació que incideixen en la millora de la competitivitat  
Els Premis Nova són una iniciativa de la Generalitat Valenciana que valorarà els resultats de les empreses valencianes en les àrees de treball que la Conselleria d'Indústria i Comerç, l'IMPIVA i l'IVEX assenyalen com d'especial interès per a la millora de la competitivitat.  
Modalitats  
D'acord amb la finalitat dels premis, en l'edició de 1997 es convoquen les següents modalitats:  
Premi Nova a la Millor Empresa  
Es lliurarà el premi Nova a la Millor Empresa a aquella empresa que millor represente la finalitat dels premis, exemplificant un bon model d'estratègia empresarial per a la Comunitat Valenciana i per haver desenvolupat i obtingut resultats concrets en els apartats i línies que es desenvolupen en aquestes bases.  
Premi Nova Tecnologia  
Es valoraran les activitats i els resultats en matèria de:  
- Investigació i desenvolupament de nous productes i processos o instal·lació de sistemes de fabricació que comporten una millora de la productivitat, mitjançant un avenç tecnològic notable, millora de l'eficiència energètica o reducció de l'impacte ambiental.  
Premi Nova Qualitat Total  
Es valoraran les activitats i els resultats en matèria de:  
- Implantació de sistemes organitzatius en matèria de qualitat de processos, desenvolupament empresarial, formació o tècniques de disseny i desenvolupament de productes que garantisquen la qualitat dels fabricats en termes d'ajust al model i adaptació a les expectatives del mercat i comporten una estratègia de millora contínua adreçada a la recerca de la qualitat total.  
Premi Nova Internacionalització  
Es valoraran les activitats i els resultats en matèria de:  
- Presència en l'exterior i establiment d'acords de cooperació internacional, volum d'exportació en relació amb la facturació total, obertura de delegacions comercials o centres fabrils en l'estranger, venda de tecnologia a empreses estrangeres, imatge de marca internacional i nous sistemes i canals de comercialització o distribució.  
Condicions de participació  
General  
La convocatòria dels premis està adreçada a empreses que hagen desenvolupat estratègies i resultats rellevants o hagen realitzat actuacions destacades de les que s'indiquen en les modalitats, i reunisquen els requisits que s'exposen a continuació.   
La participació podrà tenir lloc per dues vies:  
- Per sol·licitud directa d'aquelles empreses que hagen desenvolupat actuacions i obtingut resultats en alguna o algunes de les modalitats dels premis.  
- Mitjançant la presentació d'empreses candidates per part d'institucions econòmiques i financeres de la Comunitat Valenciana.  
Requisits de l'empresa  
- Tenir la seu o, almenys, una instal·lació industrial a la Comunitat Valenciana.  
- Estar al corrent en el pagament de les obligacions tributàries i amb la Seguretat Social.  
Requisits del projecte presentat  
- Estar desenvolupat en una instal·lació ubicada a la Comunitat Valenciana.  
- Haver-se conclòs entre l'1 de gener de 1996 i el 31 de desembre de 1996, o que es puguen aportar resultats concrets i tangibles del seu desenvolupament en aquest període.  
Fases dels premis  
Presentació  
Tant si la presentació és a proposta d'institucions com si és a iniciativa pròpia, haurà de presentar-se  
- una sol·licitud per empresa.  
- una memòria descriptiva del projecte o realització.  
- la documentació que es considere adequada per a valorar l'estratègia i les actuacions desenvolupades.  
Les sol·licituds i la documentació annexa s'hauran de presentar a la seu de l'IMPIVA, plaça de l'Ajuntament, núm. 6, de València, o en qualsevol de les delegacions d'Alacant (av. Míriam Blasco, s/n) o de Castelló (av. Mar, s/n).  
Data límit de presentació de sol·licituds: 18 de gener de 1997.  
Elecció de les empreses premiades  
El director general de l'IMPIVA designarà un jurat que elegirà, entre les presentades, deu empreses que seran nominades candidates al premi, i d'aquestes eixirà la guardonada amb el Premi Nova més la guanyadora respectiva de cadascuna de les tres modalitats.  
El jurat el president del qual tindrà vot de qualitat en cas d'empat, emetrà una acta amb la proposta de concessió dels premis. Aquesta acta serà elevada al president de l'IMPIVA i al conseller d'Indústria i Comerç que dictarà resolució d'adjudicació dels premis.  
Les empreses participants en els Premis Nova renuncien a tot tipus d'acció judicial o extrajudicial contra la decisió del jurat, pel sols fet de participar-hi.  
Proclamació dels premis  
La proclamació de les empreses guanyadores es realitzarà en un acte públic, presidit pel Molt Honorable President de la Generalitat Valenciana, Sr. Eduardo Zaplana.  
Alhora, es lliurarà en aquesta gala un Premi Nova Especial a un personatge rellevant, com a reconeixement i homenatge a la seua trajectòria en el món empresarial de la Comunitat Valenciana.  
Dotació  
L'empresa guanyadora del Premi Nova a la Millor Empresa rebrà un diploma i un trofeu acreditatius d'aquest premi i vuit milions (8.000.000) de pessetes de lliure disposició.  
Les empreses premiades en cadascuna de les altres tres modalitats rebran un diploma i un trofeu de la modalitat respectiva i dos milions (2.000.000) de pessetes de lliure disposició.  
Les empreses nominades rebran un diploma.  
València, 5 de novembre de 1996.- El conseller d'Indústria i Comerç i president de l'IMPIVA: Diego Such Pérez.


Còpia Permalink ELI